**ՀԻՄՆԱՎՈՐՈՒՄ**

«**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2019 ԹՎԱԿԱՆԻ ՊԵՏԱԿԱՆ ԲՅՈՒՋԵՈՒՄ ՎԵՐԱԲԱՇԽՈՒՄ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2018 ԹՎԱԿԱՆԻ ԴԵԿՏԵՄԲԵՐԻ 27-Ի N 1515-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**» **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

 **1**.**Իրավական ակտի անհրաժեշտությունը**

«Հայաստանի Հանրապետության 2019 թվականի պետական բյուջեի մասին» Հայաստանի Հանրապետության օրենքում վերաբաշխում և Հայաստանի Հանրապետության կառավա­րության 2018 թվականի դեկտեմբերի 27-ի «Հա­յաստանի Հանրապետության 2019 թվա­կանի պետական բյուջեի կատարումն ապահո­վող միջոցառումների մասին» N 1515-Ն որոշման մեջ փոփոխություններ և լրացումներ կատարելու մասին» Հայաստանի Հանրապետության կառավարության որոշման նախագծի (այսուհետ՝ Նախագիծ) ընդունումը պայմանավորված է հետևյալով.

«Հայաստանի Հանրապետության 2019 թվականի պետական բյուջեի մասին» Հ Հ օրենքով (այսուհետ՝ Օրենք) Հայաստանի Հանրապետության պետական եկամուտների կոմիտեի (այսուհետ՝ Կոմիտե) 2019 թվականի աշխատավարձի ֆոնդը նախատեսվել է շուրջ 9.0 մլրդ դրամ: Միաժամանակ ՀՀ ՊԵԿ-ը խիստ նախնական հաշվարկներով նախորդ տարիներից ստացել է 2,5 մլրդ դրամի վերջնահաշվարկի «ժառանգություն»: Այսինքն, աշխատողները տարիների ընթացքում արձակուրդ չեն գնացել և եթե կառուցվածքային փոփոխություն լինի կամ ազատվեն աշխատանքից, ապա այդ գումարները ենթակա են վճարման: 2019 թվականի օգոստոսի 21-ի դրությամբ ազատված աշխատակիցներին նախորդ տարիների չօգտագործված արձակուրդների օրերի դիմաց վճարվել է ՀՀ օրենսդրությամբ սահմանված դրամական հատուցումներ (վերջնահաշվարկներ և արձակման նպաստներ)՝ շուրջ 561,4 մլն դրամ, որի համար բնականաբար 2019 թվականի պետական բյուջեով Կոմիտեի ծախսերում գումար չի նախատեսվել, քանի որ այդ պահին չէր կարող կանխատեսվել վերջնահաշվարկների նման ծավալներ և այն վճարվել է ընթացիկ տարվա աշխատավարձի ֆոնդի հաշվին:

Արդյունքում Կոմիտեի համար 2019 թվականի հաստատված աշխատավարձի ֆոնդը բավարար չէ Կոմիտեի բնականոն գործունեությունն ապահովելու նպատակով հարկային և մաքսային մարմինների աշխատակիցներին մինչև տարեվերջ աշխատավարձ և ՀՀ օրենսդրությամբ սահմանված ԱՎՈՒՄ-ը վճարելու համար:

Հաշվի առնելով վերոգրյալը՝ անհրաժեշտություն է առաջացել ՀՀ պետական եկամուտների կոմիտեի 2019 թվականի «Աջակցություն ՀՀ պետական եկամուտների կոմիտեի կողմից իրականացվող ծրագրերին» ծրագրի (այսուհետ՝ Ծրագիր) բյուջետային ծախսերի տնտեսագիտական դասակարգման «Շենքերի և շինությունների շինարարության» հոդվածի շուրջ 425,5 մլն դրամ, «Շենքերի և շինությունների կապիտալ վերանորոգում» հոդվածի շուրջ 55,5 մլն դրամ և «Վարչական սարքավորումներ» հոդվածի շուրջ 99,0 մլն դրամ (ընդամենը 580,0 մլն դրամ) տնտեսված գումարները միջհոդվածային ծախսերի վերաբաշխմամբ ուղղել Ծրագրի բյուջետային ծախսերի տնտեսագիտական դասակարգման «Աշխատողների աշխատավարձեր և հավելավճարներ» հոդվածին:

 Ծրագիր բյուջետային ծախսերի տնտեսագիտական դասակարգման «Շենքերի և շինությունների շինարարության», «Շենքերի և շինությունների կապիտալ վերանորոգում» և «Վարչական սարքավորումներ» հոդվածներով մաքսակետերի վերակառուցման, վերանորոգման և տեխնիկական վերազինման համար նախատեսված համապատասխանաբար շուրջ 425,5 մլն դրամի, շուրջ 55,5 մլն դրամի և 99,0 մլն դրամի (ընդամենը 580,0 մլն դրամ) տնտեսումները պայմանավորված է նրանով, որ «Հայաստանի Հանրապետության պետական եկամուտների կոմիտեի 2020-2024թ.թ. ռազմավարական զարգացման ծրագրով (այսուհետ՝ Ռազմավարություն)» (Ռազմավարությունը գտնվում է շրջանառության մեջ) նախատեսվում է ստեղծել էլեկտրոնային կառավարման համակարգերի և թվային լուծումների վրա հիմնված ԱՏԳ (Արտաքին Տնտեսական Գործունեություն) սպասարկման կենտրոններ՝ «Մեկ կանգառ, մեկ պատուհան» սկզբունքի ամբողջական կիրառմամբ, որի ստեղծման պարագայում վերանում է վերոնշյալ հոդվածներով նախատեսված գումարներով մաքսակետերի վերակառուցման, վերանորոգման և տեխնիկական վերազինման անհրաժեշտությունը:

 Նախագծով նախատեսվում է Կոմիտեի 2019 թվականի «Աջակցություն ՀՀ պետական եկամուտների կոմիտեի կողմից իրականացվող ծրագրերին» Ծրագրի Հարկային և մաքսային ծառայություններ» միջոցառման բյուջետային ծախսերի տնտեսագիտական դասակարգման «Վարչական սարքավորումներ» հոդվածի մոտ 44,0 մլն դրամ տնտեսված գումարը միջհոդվածային ծախսերի վերաբաշխմամբ ուղղել Ծրագրի բյուջետային ծախսերի տնտեսագիտական դասակարգման «Ընդհանուր բնույթի այլ ծառայություններ» հոդվածին: «Շենքերի և շինությունների կապիտալ վերանորոգում» հոդվածի մոտ 43,0 մլն դրամ տնտեսված գումարը միջհոդվածային ծախսերի վերաբաշխմամբ ուղղել Ծրագրի բյուջետային ծախսերի տնտեսագիտական դասակարգման և «Շենքերի և շինությունների ընթացիկ նորոգում» հոդվածին**:** Դա պայմանավորված է նրանով, որ Կոմիտեի ենթակայությամբ գործող Բագրատեշենի, Բավրայի և Գոգավանի մաքսակետերում անհրաժեշտություն է առաջացել իրականացնել ճանապարհային նշանների և գծանշումների ծառայությունների ձեռքբերում, որի կարիքը նախկինում չէր եղել և հետևաբար 2019թվականի կոմիտեի բյուջետային ծախսերում չէր նախատեսվել: Ճանապարհային նշանների և գծանշումների ծառայությունների ձեռքբերման անհրաժեշտությունը պայմանավորված է հետևյալով.

 Հայաստանի Հանրապետության պետական սահմանի «Բագրատաշեն», «Բավրա» և «Գոգավան» անցման կետերի արդիականացում» (ԲԲԳԱ) ծրագրի շրջանակում նոր կառուցված մաքսակետերում շինարարության ավարտից հետո (Բագրատաշենում և Գոգավանի մաքսակետերում 2016 թվականին, իսկ Բավրայի մաքսակետում 2017 թվականին) իրականացվել են ճանապարհային գծանշումներ՝ ճանապարհային ներկով, որի մաշվածության ժամկետը մինչև մեկ տարի է:

Հաշվի առնելով մաքսակետերում տրանսպորտային միջոցների և հետիոտնի հոսքերի ինտեսիվության կտրուկ աճը, երթևեկության թողունակությունը մեծացնելու, անվտանգության լրացուցիչ մեխանիզմներ կիրառելու, մաքսային հսկողության և ձևակերպումների արդյունավետությունը բարձրացնելու նկատառումներից ելնելով՝ անհրաժեշտություն է առաջացել մաքսակետերում իրականացնելու նոր, միջազգային ստանդարտներին համապատասխան գծանշումներ՝ ջերմապլաստիկով և տեղադրել լրացուցիչ ճանապարհային նշաններ և ցուցանակներ:

 ՀՀ պետական եկամուտների կոմիտեի Արևելյան մաքսատուն-վարչության Բագրատաշենի մաքսային կետ-բաժնում 2018-2019թթ. էականորեն աճել են տրանսպորտային միջոցների և հետիոտնի հոսքերի ինտենսիվությունը: Սպասարկող անձնակազմի, մաքսային հսկողություն իրականացնող պետական ծառայությունների աշխատանքային պայմանների սահմանափակ լինելը հնարավորություն չեն տալիս լրացուցիչ մասնագետների ավելացմանը՝ սպասարկման որակը բարձրացնելու և հաճախակի առաջացած հերթերից խուսափելու համար: Հաշվի առնելով վերոհիշյալը` ՀՀ պետական եկամուտների կոմիտեի մասնագիտական խմբի կողմից առաջարկվել է տեղադրել լրացուցիչ տաղավարներ՝ ձևակերպումների, հսկողություն իրականացնող պետական ծառայությունների աշխատակիցների քանակն ավելացնելու համար:

 Վերոհիշյալը հաշվի առնելով, անհրաժեշտություն է առաջացել ՀՀ կառավարության որոշման նախագծով ճանապարհային գծանշման ծառայության և տաղավարների ձեռքբերման համար հատկացնել համապատասխան ֆինանսական միջոցներ:

Նախագծով նախատեսվում նաև Ծրագրի ՀՀ պետական եկամուտների կոմիտեի շենքային պայմանների բարելավում» միջոցառման բյուջետային ծախսերի տնտեսագիտական դասակարգման «Շենքերի և շինությունների կապիտալ վերանորոգում» հոդվածի 3,1 մլն դրամ տնտեսված գումարը միջհոդվածային ծախսերի վերաբաշխմամբ ուղղել Ծրագրի ՀՀ ՊԵԿ կարիքի բարելավում» միջոցառման բյուջետային ծախսերի տնտեսագիտական դասակարգման «Այլ մեքենաներ և սարքավորումներ» հոդվածին: Դրա անհրաժեշտությունը պայմանավորված է հետևյալով.

 ՀՀ պետական եկամուտների կոմիտեի Արևելյան մաքսատուն-վարչության Բագրատաշենի մաքսային կետ-բաժնի ջրամատակարարումն իրականացվում է խորքային հորերի միջոցով: 2016 թվականից մաքսակետի շահագործման ընթացքում ջրի կոշտության գործող նորմերից բարձր լինելու պատճառով պարբերաբար խափանվում են մաքսակետը սպասարկող ինժեներական սարքավորումները և համակարգերը: Հաշվի առնելով, որ մաքսակետում գործող համակարգերը մոնտաժվել են ժամանակակից պահանջներին համապատասխան և տեղադրվել են թանկարժեք սարքավորումներ՝ մասնագիտական խորհրդատուների կողմից առաջարկվել է մաքսակետում տեղադրել ջրի փափկեցման համակարգ, որի արդյունքում կերկարացվեն սարքավորումների և համակարգերի շահագործման ժամկետները:

ՀՀ կառավարության որոշման նախագծով առաջարկվում է համապատասխան ֆինանսական միջոցներ հատկացնել ջրի փափկեցնող համակարգի ձեռքբերման և տեղադրման համար, որի շուկայական արժեքը կազմում է 3,2 մլն դրամ:

**2.Ընթացիկ իրավիճակը և խնդիրները**

 ՀՀ պետական եկամուտների կոմիտեն իրականացնում է ՀՀ պետական բյուջեի հարկային եկամուտների թիրախային արդյունքների ապահովման, պետական եկամուտների հավաքագրման արդյունավետության բարձրացման, արդյունավետ հարկային և մաքսային վարչարարությանն ուղղված աշխատանքներ:

 Կոմիտեի համար 2019 թվականի հաստատված աշխատավարձի ֆոնդը բավարար չէ Կոմիտեի բնականոն գործունեությունն ապահովելու նպատակով հարկային և մաքսային մարմինների աշխատակիցներին մինչև տարեվերջ աշխատավարձ և ՀՀ օրենսդրությամբ սահմանված ԱՎՈՒՄ-ը վճարելու համար: Դա հետևանք է 2019 թվականի ընթացքում ազատված աշխատակիցների նախորդ տարիների չօգտագործ­ված արձակուրդների օրերի դիմաց ՀՀ օրենսդրությամբ սահմանված կարգով վճարված դրամական հատուցումներ (վերջնահաշվարկների): Վերջնահաշվարկի համար Հայաստանի Հանրապետության 2019 թվականի պետական բյուջեով նախատեսված ծախսերում գումար նախատեսված չէ, քանի որ այդ պահին չէր կարող կանխատեսվել վերջնահաշվարկների նման ծավալներ:

Ուստի, անհրաժեշտություն է առաջացել վերանայելու 2019 թվականին Հայաստանի Հանրապետության պետական եկամուտների կոմիտեին հատկացվող աշխատավարձի ֆոնդի չափաքանակները:

 Միաժամանակ, Կոմիտեի հետագա բնականոն գործունեությունն ապահովելու նպատակով, անհրաժեշտություն է առաջացել իրականացնել Բագրատաշենի, Բավրայի և Գոգավանի մաքսակետերում ճանապարհային նշանների և գծանշումների ծառայությունների, ջրի փափկեցնող համակարգերի, ինչպես նաև մաքսակետերում աշխատակիցների աշխատելու համար լրացուցիչ տաղավարների ձեռքբերման և տեղադրման աշխատանքներ:

 **3.Նախագծի մշակման գործընթացում ներգրավված ինսիտուտները, անձինք**

Նախագիծը մշակվել է Հայաստանի Հանրապետության պետական եկամուտների կոմիտեի կողմից:

**4.Ակնկալվող արդյունքը**

 Արդյունքում ակնկալվում է ապահովել Հայաստանի Հանրապետության պետական եկամուտների կոմիտեի աշխատանքների բնականոն ընթացքը: